text: Kekrops
  
  publiceret: 2020-12-14 13:08:07+01:00
  Kekrops er i græsk mytologi den første konge i Athen, født af jorden og med tydelige chthoniske træk: halvt menneske, halvt slange. Efter athensk tradition byggede Kekrops den første borg på Akropolis, (Kekropia), samlede Attikas befolkning i tolv byer og indførte kult og de første love. Han blev dyrket som hero i Erechtheion, og i athensk litteratur omtales befolkningen som kekropider, dvs. efterkommere af Kekrops, der som han var født af jorden og ikke som andre omkringboende var indvandret til landet.